Die primêre vereiste is dus aggressiewe vermenging en die vermoë om die veselagtige gedeeltes tot aanvaarbare vlakke af te breek. Vertikale mengers is só ontwerp dat die groot mengoppervlakte op die vertikale awegaarstruktuur, dit in staat stel om die voer vinnig en aggressief te meng. Deur lemme (gewoonlik vyf tot nege) by die awegaar aan te sit, word die ruvoer gesny wanneer die lemme deur die weerstand van die mengsel getrek word.
Masjiene word soms toegerus met ’n toestel wat weerstand tot die roterende draaibeweging van die mengsel toevoeg om die lemme sodoende meer kans te gee om te sny. Soms word die ruvoer selfs vooraf verwerk, vóór dit by die finale rantsoen gevoeg word. Dit word egter meestal gedoen in gevalle waar die gekose menger nie die vermoë het om die ruvoer te hanteer nie, of waar die materiaalvloei se vereistes so hoog is dat die prosesse parallel moet geskied.
Die melkkoei het ’n baie meer gebalanseerde rantsoen nodig, met melkvolume en -gehalte, asook die gesondheid en welsyn van die dier wat die hoogste prioriteit geniet. Die groter persentasie van die rantsoen bestaan uit voer en veselagtige produkte, terwyl die byvoeging van konsentrate die aanvulling vir die vereiste eindproduk is.